प्रतिबंधित संगठनों पर होगा एक्शन; नेशनल सिक्योरिटी कमेटी की मीटिंग में हुआ फैसला
Pakistan to launch operation all out against terrorism: पाकिस्तान ने शुक्रवार को आतंकवाद के खिलाफ ऑपरेशन ऑल आउट लॉन्च करने की घोषणा की। प्रतिबंधित संगठनों के खिलाफ एक्शन लिया जाएगा।
पाकिस्तान ने शुक्रवार को आतंकवाद के खिलाफ ऑपरेशन ऑल आउट लॉन्च करने की घोषणा की। ऑपरेशन में प्रतिबंधित संगठनों के खिलाफ एक्शन लिया जाएगा। ये फैसला नेशनल सिक्योरिटी कमेटी की मीटिंग में लिया जाएगा।
इस मीटिंग की अध्यक्षता पीएम शहबाज शरीफ ने की। जियो न्यूज के मुताबिक, बैठक में चीफ ऑफ आर्मी स्टाफ जनरल असीम मुनीर, जनरल शमशाद मिर्जा, केंद्रीय रक्षा और वित्त मंत्री समेत पाकिस्तान के टॉप सिविल और मिलिट्री अधिकारी शामिल हुए।
राजनीतिक और डिप्लोमैटिक कोशिशें भी होंगी
इस ऑपरेशन के जरिए पाकिस्तान से आतंकवाद को जड़ से खत्म किया जाएगा। इसके लिए मिलिट्री के इस्तेमाल के अलावा राजनीतिक, डिप्लोमैटिक, आर्थिक और सामाजिक प्रयास भी किए जाएंगे। सरकार की ओर से जारी बयान में कहा गया है कि इस ऑपरेशन को नए जोश और संकल्प के साथ लॉन्च किया जाएगा। इसमें सरकार के साथ जनता का भी साथ लिया जाएगा।
3 महीनों में 127 पुलिसकर्मियों ने गंवाई जान
पाकिस्तान के खैबर-पख्तूनख्वा में पिछले 3 महीनों में आतंकवादी हमलों में 127 पुलिसकर्मी जान गंवा चुके हैं। अधिकारियों के मुताबिक, जनवरी में 116, फरवरी में 2 और मार्च में 9 पुलिसकर्मियों की जान गई थी। जनवरी में पेशावर पुलिस लाइन्स में मस्जिद में हुए सुसाइड बॉम्ब अटैक में 96 जवानों की मौत हो गई थी। 2022 में आतंकवादी हमलों में 120 पुलिसकर्मियों की जान गई थी।
TTP से बातचीत रुकने के बाद बढ़े हमले
पाकिस्तान में आतंकवाद दोबारा से बढ़ रहा है। पिछले साल नवंबर में तहरीक-ए-तालिबान (TTP) से पाकिस्तान सरकार की बातचीत टूट गई थी। इसके बाद TTP ने अपने हमले तेज कर दिए थे। उन्होंने खासतौर पर खैबर-पख्तूनख्वा में पुलिस वालों को निशाना बनाया था। सबसे ज्यादा स्थिति खैबर-पख्तूनख्वा और बलूचिस्तान में ही बिगड़ी है।